Navarra Suma talde parlamentarioari atxikita dagoen foru parlamentari Cristina Ibarrola Guillén andreak idatzizko galdera aurkeztu du (10-22/PES-00197), pandemiari aurre egiteko SODENAren eta CENen lankidetzarekin norbera babesteko ekipamenduak erosteko egin zen espedienteari buruz. Hona hemen Garapen Ekonomiko eta Enpresarialeko kontseilari Mikel Irujo Amezaga jaunak horri buruz informatu beharrekoa:

SODENA eta CENen arteko lankidetzaren bidez Nafarroako enpresentzako (enpresa txiki eta ertainak eta autonomoak, batez ere) NBE materiala erosi eta inportatzeko, Albyn Medical SL enpresa laguntzailea erabili zen. Enpresa horrek ez zuen eskaerarik egin aurretiaz egiaztatu gabe materialak CE homologazio irizpideak betetzen zituela. Halaber, erosketak hobeto kudeatzeko, enpresa hori etengabe egon zen harremanetan NOPLOIrekin (Nafarroako Osasun Publikoaren eta Lan Osasunaren Institutua), erosketen kudeaketa egokia bermatzeko kalitateari eta zehaztapenei zegokienez.

10-22/PEI-00220 eta 10-22/PES-00130 espedienteetan emandako erantzunean jakinarazi zen moduan, hornitzeko kanal horren bitartez eskuratutako material guztiak CE homologazio zigilua zuen, eta ziurtagiri horien kopiak bidali dira, baita egindako eskaeren zehaztapen teknikoei buruzko dokumentazio teknikoa ere.

Hori guztia jakinarazten dizut, Nafarroako Parlamentuko Erregelamenduaren 194. artikuluak xedatua betez.

Iruñean, 2022ko abuztuaren 1ean

Garapen Ekonomiko eta Enpresarialeko kontseilaria: Mikel Irujo Amezaga